Diari Oficial de la Generalitat Valenciana


Sumari del DOGV 5716, del 04-03-2008 (2008/2286)

RESOLUCIÓ del 28 de gener de 2008, de la Direcció General de Teatres de la Generalitat Valenciana, per la qual es convoquen beques de formació per a personal de gestió i documentació d'arts escèniques.
---------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5716

Data del DOGV
:   04-03-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/2286


Data del document
:   28-01-2008

Organisme emissor
:   Teatres de la Generalitat Valenciana

Tipus de document
:   Resolució

Anàlisi jurídica

 Descriptors 

:   * patrimoni cultural
    * ajuda pública
    * assignació per estudis
    * suport econòmic
    * professió artística
    * professió de la informació

RESOLUCIÓ del 28 de gener de 2008, de la Direcció General de Teatres de la Generalitat Valenciana, per la qual es convoquen beques de formació per a personal de gestió i documentació d'arts escèniques. [2008/2286]
Teatres de la Generalitat Valenciana (TGV) és una entitat de dret públic, amb personalitat jurídica pròpia i plena capacitat d'obrar per al compliment dels seus fins, entre els quals es troben el desplegament i l'execució de la política cultural de la Generalitat en el camp de les arts escèniques, i molt especialment en els sectors de teatre i dansa, tal com establix el Decret 36/1994, de 21 de febrer, del Govern valencià, pel qual s'aprova el reglament orgànic i funcional de l'ens públic Teatres de la Generalitat Valenciana (DOGV núm. 2.227, de 15.03.1994).
Entre les funcions assignades a Teatres de la Generalitat Valenciana es troben el foment de les arts escèniques i la promoció de companyies i grups teatrals, el desplegament i la promoció de tot tipus d'actuacions teatrals i de dansa, festivals i certàmens, el suport a la creativitat escènica i la seua difusió, la cooperació amb altres agents i entitats culturals en el sector de les arts escèniques, d'àmbit públic o privat, i totes les activitats que, en general, directament o indirectament, estiguen relacionades amb les funcions anteriors.
En el marc del desplegament i compliment d'estos objectius, la Direcció General de TGV convoca la concessió de beques perquè jóvens que han conclòs els estudis puguen accedir a l'especialització de pràctiques professionals, segons el que disposa el Decret 108/1992, de 6 de juliol, del Govern valencià, pel qual es regula la concessió de beques.
La present convocatòria de beques no necessita ser notificada a la Comissió Europea perquè no complix tots els requisits de l'article 87.1 del Tractat de la CE, i queda exclosa de l'aplicació del principi d'incompatibilitat formulat en el Tractat. En particular, no suposen un falsejament de la competència que afecta els intercanvis comercials entre els estats membres, atés que el seu objectiu és la realització de pràctiques professionals i es dirigixen a un col·lectiu que no exercix una activitat econòmica.
En virtut d'això, fent ús de les atribucions que em conferix l'article nové del Decret 36/1994, de 21 de febrer (DOGV núm. 2.227, de 15.03.1994), i de conformitat amb el que establixen el Decret 108/1992, de 6 de juliol, del Govern valencià, pel qual es regula la concessió de beques, i la Llei 38/2003, de 17 de novembre, General de Subvencions, resolc:
Primer
Convocar un concurs públic per a la concessió de quatre beques de formació per a personal de gestió i documentació d'arts escèniques durant l'any 2008, que s'han de dur a terme en l'estructura organitzativa de Teatres de la Generalitat Valenciana.
Segon
Aprovar les bases que s'adjunten com a annex I, les quals regixen esta convocatòria, i el model de sol·licitud de les beques, inclòs com a annex II.
Tercer
La dotació econòmica de les beques ha de ser sufragada a càrrec del capítol IV, línia de subvenció SE000049, dels pressupost de TGV per a l'exercici de 2008, per un import global màxim de 32.000 euros.
Quart
La present resolució tindrà efectes des del mateix dia de la publicació en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, Reguladora de la Jurisdicció Contenciosa Administrativa, contra la present resolució, que posa fi a la via administrativa, es pot presentar potestativament recurs de reposició o directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició s'ha d'interposar davant de l'òrgan que dicta el present acte en el termini d'un mes a comptar des de l'endemà de la publicació.
b) El recurs contenciós administratiu ha de presentar-se davant del Tribunal Superior de Justícia de la Comunitat Valenciana en el termini de dos mesos comptats des de l'endemà de la publicació.
València, 28 de gener de 2008.- La directora general de Teatres de la Generalitat Valenciana: Inmaculada Gil Lázaro.
ANNEX I
Bases per a la concessió de quatre beques de formació per a personal de gestió i documentació d'arts escèniques.
Primera. Objecte
1. L'objecte d'esta convocatòria és la concessió de beques de formació per a la realització de pràctiques amb l'equip de gestió i documentació de Teatres de la Generalitat Valenciana als aspirants que complisquen els requisits indicats en les presents bases.
2. Es convoquen un total de quatre beques, segons les modalitats següents:
a) Tres beques de formació de producció i distribució d'arts escèniques (classe PR).
b) Una beca de formació de documentació (classe DO).
3. Les persones seleccionades hauran de dur a terme les pràctiques formatives objecte d'esta convocatòria en qualsevol dels centres de treball on despleguen la seua comesa els equips de gestió i documentació de TGV, o, en cas de gira, en qualsevol altra sala o teatre en què presten els seus servicis.
Segona. Duració, dotació i pagament de les beques
El període de gaudi de les beques comprén des de la data indicada en la resolució d'adjudicació fins al 31 de desembre de 2008.
Les beques estan dotades amb un import de 800 euros bruts mensuals per persona beneficiària.
La forma de pagament serà mensual, mitjançant transferència bancària, amb l'informe previ favorable del tutor que acredite la bona marxa de l'objecte de la beca. De la quantitat adjudicada a la persona beneficiària es deduirà l'impost sobre la renda de les persones físiques (IRPF) i qualsevol altre concepte que indique la llei.
Tercera. Requisits
Les beques objecte d'esta convocatòria s'han d'adjudicar mitjançant concurs entre els diversos aspirants que complisquen els requisits següents i els acrediten documentalment:
a) Tindre la nacionalitat espanyola o d'un altre estat membre de la Unió Europea, i tindre veïnatge administratiu en qualsevol municipi de la Comunitat Valenciana.
b) Requisits acadèmics:
- Classe PR: màster en Gestió Cultural o diplomatura equivalent.
- Classe DO: diplomatura en Biblioteconomia i Documentació.
c) Només hi poden participar que aspirants que hagen obtingut el títol exigit en cada modalitat l'any 2002 i següents.
d) No poden obtindre la condició de persona beneficiària les persones sol·licitants que incórreguen en les prohibicions indicades en l'article 13 de la Llei 38/2003, de 17 de novembre, General de Subvencions (BOE de 18.11.2003).
Quarta. Presentació de sol·licituds i documentació que s'ha d'aportar
1. El termini de presentació de sol·licituds serà de quinze dies hàbils, a comptar des de l'endemà de la publicació de la present convocatòria en el Diari Oficial de la Comunitat Valenciana.
2. Les sol·licituds s'han d'adreçar a Teatres de la Generalitat Valenciana i s'han de presentar en el Registre de TGV (Teatre Principal, carrer Poeta Querol, s/n, 4ª planta) o per qualsevol dels mitjans previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
3. Les sol·licituds s'han de formalitzar segons el model que figura com a annex II en la present resolució, i han d'incloure els documents següents:
a) Fotocòpia del DNI o passaport.
b) Certificat d'empadronament.
c) Currículum firmat i datat per la persona sol·licitant.
d) Certificat acadèmic oficial que acredite l'obtenció de la titulació corresponent i on consten les qualificacions obtingudes per assignatura.
e) Tota la documentació que es considere pertinent adjuntar-hi i siga compatible amb els mèrits avaluables indicats en la base sisena.
f) Declaració de no tindre cap relació laboral que supose una activitat similar o que impedisca el compliment de les obligacions com a persona becada, i de no gaudir de cap beca per a la mateixa activitat o una de similar.
g) Certificats acreditatius d'estar al corrent en el compliment de les obligacions tributàries i amb la Seguretat Social, i a més la documentació acreditativa de tindre cobertura sanitària. En el cas que la persona interessada no estiga ni haja estat obligada en el període dels dotze mesos anteriors a complir les obligacions tributàries i amb la Seguretat Social, n'hi haurà prou amb la presentació d'una declaració responsable.
4. Tota la documentació ha de ser original o estar degudament confrontada, i si no complix este requisit, no es tindrà en compte.
5. Si la sol·licitud no conté totes les dades exigides o hi falta documentació acreditativa, es requerirà la persona interessada perquè en el termini de deu dies hàbils corregisca estos defectes, amb la indicació que si no ho fa, es considerarà que ha desistit de la seua petició, després de dictar la resolució corresponent, d'acord amb els articles 42 i 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Cinquena. Comissió de valoració
1. Per a la valoració dels mèrits de les persones sol·licitants s'ha de constituir una comissió de valoració. Esta comissió ha d'adaptar el seu funcionament al que establix la present convocatòria i, de manera subsidiària, a la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Ha d'estar presidida per la directora general de TGV, o persona en qui delegue, i han d'integrar-la, a més, com a vocals el cap de producció de TGV, el cap de documentació de TGV, un tècnic de gestió cultural i el cap de gestió de personal de TGV, que ha d'actuar com a secretari, amb veu i vot.
En cas d'absència justificada d'algun membre de la comissió, haurà de ser substituït per un suplent designat per la Direcció General de TGV.
2. La comissió podrà ser assessorada en qualsevol cas per personal tècnic o professional i disposarà de facultats per a fer, a través dels seus membres, totes les comprovacions que consideren necessàries per a la qualificació dels mèrits adduïts, així com una prova pràctica si ho troben oportú.
Sisena. Barem
1. Els mèrits, que necessàriament s'han d'acreditar presentant els documents originals o còpies compulsades, seran avaluats per la comissió de valoració d'acord amb el barem següent:
a) Expedient acadèmic personal: de 0 a 10 punts.
b) Realització de cursos especialitzats en institucions oficials que tinguen relació amb l'àrea de la beca: de 0 a 10 punts.
c) Experiència en treballs similars: de 0 a 10 punts.
d) Altres mèrits relacionats amb la matèria objecte d'esta convocatòria que puguen al·legar-se: de 0 a 10 punts.
e) Coneixements d'idiomes: un màxim de 2 punts.
Una vegada valorades estes dades, la comissió haurà de fer una preselecció de les persones candidates que hagen obtingut un mínim de 15 punts. Les sol·licituds que no arriben al mínim de 15 punts en la valoració dels mèrits indicats, seran desestimades tant per a la concessió de les beques com per a ser tingudes en compte a l'hora d'elaborar les borses de reserva.
2. Finalitzada la preselecció, la comissió haurà de convocar les persones sol·licitants que hagen obtingut la valoració mínima establida en el punt anterior a la realització d'una entrevista, en què se'n valorarà l'aptitud i la capacitat. La comissió valorarà els resultats de l'entrevista fins a un màxim de 10 punts.
Setena. Resolució del procediment i publicació
1. Finalitzat el procés de valoració, la comissió elevarà la proposta de concessió de beques corresponent a la directora general de TGV, la qual resoldrà la convocatòria en el termini màxim de sis mesos comptats des de la publicació de la present convocatòria en el Diari Oficial de la Comunitat Valenciana.
Si la resolució corresponent a esta convocatòria no es dicta ni es notifica en el termini previst, la sol·licitud es considerarà desestimada.
Així mateix, la comissió de valoració podrà proposar que siguen declarades desertes una o diverses beques si, segons el seu parer, no hi haguera aspirants amb prou mèrits, així com concedir un major nombre de beques de l'establit en cada modalitat, atenent la idoneïtat de les persones candidates i la disponibilitat pressupostària.
2. Les persones candidates preseleccionades que no siguen proposades poden integrar una borsa de reserva a l'efecte de cobrir les vacants que es produïsquen per renúncia o revocació.
3. La resolució de concessió s'ha de notificar a les persones interessades i s'ha de publicar en el Diari Oficial de la Comunitat Valenciana en els termes previstos en l'article 18 de la Llei General de Subvencions.
Huitena. Incompatibilitat de la beca
La beca és incompatible amb el gaudi de qualsevol altra beca per a la mateixa activitat o una de similar i amb la realització de treballs o estudis que dificulten el compliment de les obligacions com a persona becada. Així mateix, està subjecta al règim d'incompatibilitats de la Llei 53/1984, de 26 de desembre.
Novena. Obligacions de les persones beneficiàries
Les persones beneficiàries de les beques estan obligades a:
a) Realitzar les activitats de formació que se'ls encomanen, motiu pel qual han d'estar als locals de l'ens durant la vigència de la beca i en l'horari habitual. Les activitats s'hauran d'ajustar a la formació de la persona becada i en cap cas podran substituir les faenes ordinaris de l'ens.
b) Sotmetre's a les actuacions de comprovació que ha d'efectuar TGV, així com a qualsevol altra de comprovació i control financer que puguen realitzar els òrgans de control competents, aportant tota la informació requerida en l'exercici de les actuacions anteriors.
c) Procedir al reintegrament dels fons percebuts en els casos previstos en l'article 37 de la Llei 38/2003, General de Subvencions.
d) Comunicar a TGV l'obtenció d'altres beques per a la mateixa finalitat, procedents d'altres administracions o ens públics o privats.
e) I complir qualsevol altre punt dels indicats en l'article 14 de la Llei General de Subvencions.
Deu. Obligacions de TGV
Són obligacions de TGV respecte a les persones becades acollides a la present convocatòria:
a) Proporcionar-los el suport necessari i facilitar-los la utilització dels mitjans, instruments i equips necessaris per al normal desplegament de la seua activitat.
b) Designar un tutor o tutora per a la coordinació i orientació de la seua activitat.
c) Vetlar pel desplegament adequat de la seua formació.
Onze. Situació de la persona beneficiària de la beca
La concessió i l'aprofitament de la beca no implica cap tipus de relació laboral amb TGV, ni suposa cap compromís per a la incorporació posterior de la persona becada a la plantilla d'esta entitat.
Dotze. Modificació de la resolució de concessió
Tota alteració de les condicions tingudes en compte per a la concessió de la subvenció, i, en tot cas, l'obtenció concurrent d'altres beques, subvencions o ajudes atorgades per altres administracions o ens públics o privats, o la realització de treballs o estudis que dificulten el compliment de la finalitat de la beca, podran donar lloc a la modificació o, si cal, la revocació de la resolució de concessió.
Tretze. Efectes de l'incompliment de les obligacions contretes
La concessió de la beca quedarà sense efecte, després de l'audiència a la persona interessada, quan no es realitze l'activitat que va motivar la concessió, quan es deixen de complir els requisits exigits o quan s'incomplisquen, sense causa que ho justifique, les condicions establides en la present convocatòria. Quan siga per causes justificades, es pagarà la part proporcional.
El temps restant de prestació de la beca podrà ser exercit per la persona següent o les successives integrants de la borsa de reserva, segons l'orde resultant en la baremació i la disponibilitat pressupostària.
Catorze. Economies
De les economies que puguen produir-se per l'aplicació d'allò indicat en les presents bases o per renúncies que deixen vacant una beca, se'n podrà disposar, per mitjà d'una nova resolució de la Direcció General de TGV, per a cobrir la vacant amb la persona següent o les successives integrants de la borsa de reserva, segons l'orde resultant de la baremació i la disponibilitat pressupostària.
Quinze. Reintegrament de la beca
És procedent el reintegrament de les quantitats percebudes i l'exigència de l'interés de demora des del moment del pagament de la beca en els casos següents:
a) Obtenció de la beca sense complir les condicions exigides.
b) Incompliment de la finalitat per a la qual ha sigut concedida la beca.
c) Incompliment de les condicions imposades a la persona adjudicatària amb motiu de la concessió i del gaudi de la beca.